Diari Oficial de la Generalitat Valenciana


Sumari del DOGV 9101, del 07-06-2021 (2021/5649)

RESOLUCIÓ de 18 de maig de 2021, del Rectorat de la Universitat de València, per la qual es convoca prova selectiva d'accés al grup C (subgrup C2) pel torn lliure de personal laboral fix, categoria de conductor o conductora, d'aquesta universitat mitjançant un procés de consolidació d'ocupació temporal.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9101

Data del DOGV
:   07-06-2021

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2021/5649


Data del document
:   18-05-2021

Organisme emissor
:   Universitat de València

Tipus de document
:   Resolució

Anàlisi jurídica

 Descriptors 

:   * concurs administratiu

RESOLUCIÓ de 18 de maig de 2021, del Rectorat de la Universitat de València, per la qual es convoca prova selectiva d'accés al grup C (subgrup C2) pel torn lliure de personal laboral fix, categoria de conductor o conductora, d'aquesta universitat mitjançant un procés de consolidació d'ocupació temporal. [2021/5649]  
Aquest Rectorat, fent ús de les competències que li atribueix l'article 20, en relació amb el 2.2, de la Llei orgànica 6/2001, de 21 de desembre, d'universitats, modificada per la Llei 4/2007, de 12 d'abril; el Reial decret legislatiu 5/2015, de 30 d'octubre, pel qual s'aprova el text refós de la llei de l'Estatut Bàsic de l'Empleat Públic; el II Conveni col·lectiu del PAS laboral de les universitats públiques valencianes o norma convencional que el substituïsca, i d'acord amb el que estableix l'article 190 dels Estatuts de la Universitat de València, acorda convocar una prova selectiva d'accés per torn lliure al grup C (subgrup C2), mitjançant un procés de consolidació d'ocupació temporal, personal laboral fix, categoria de conductor/a, de la Universitat de València, de conformitat amb les següents  
  
Bases de la convocatòria  
  
Primera. Normes generals  
1.1 Es convoca un procés selectiu per a cobrir 3 llocs de conductor/a, com a personal laboral fix, mitjançant un procés de consolidació d'ocupació temporal, de conformitat amb el que disposa la disposició transitòria quarta del Reial decret legislatiu 5/2015, de 30 d'octubre, pel qual s'aprova el text refós de la llei de l'Estatut Bàsic de l'Empleat públic. (Oferta d'ocupació pública de la UVEG: 2018).  
1.2 D'acord amb el que estableix l'article 73 de la Llei orgànica 6/2001, de 21 de desembre, d'universitats, la realització d'aquesta prova selectiva s'ha d'ajustar al que disposa la legislació vigent per a la funció pública de la Generalitat Valenciana; el II Conveni col·lectiu del PAS laboral de les universitats públiques valencianes; la normativa específica universitària que recull la Llei orgànica d'universitats, i els Estatuts de la Universitat de València, així com a les normes que estableix aquesta convocatòria.  
1.3 El procés selectiu constituït pel concurs oposició l'integren la prova, les valoracions, les puntuacions i les matèries que figuren en l'annex I. El temari d'aquesta prova figura en l'annex II.  
  
1.4 Els llocs de treball s'adjudicaran a les persones aspirants que superen aquest procés selectiu d'acord amb l'ordre de les puntuacions que obtinguen en el concurs oposició, sempre que reunisquen els requisits determinats per a cada lloc en la relació de llocs de treball.  
  
1.5 D'acord amb l'article 75.2 de la Llei orgànica 6/2001, de 21 de desembre, d'universitats, aquesta convocatòria es publicarà en el Diari Oficial de la Generalitat Valenciana (DOGV) i en el Boletín Oficial del Estado (BOE). Aquesta última publicació és la que es prendrà com a referència per als terminis per a presentar les sol·licituds de participació. La resta de resolucions administratives derivades d'aquesta convocatòria es publicaran únicament en el Diari Oficial de la Generalitat Valenciana (DOGV).  
  
Segona. Requisits de les persones aspirants  
2.1 Per ser admès en el procés selectiu cal tenir en el dia en què acabe el termini de presentació de sol·licituds de participació i mantenir fins al moment de la formalització del contracte de treball els requisits de participació següents:  
  
2.1.1 Nacionalitat:  
a) Tenir la nacionalitat espanyola.  
b) Ser nacional d'algun país membre de la Unió Europea.  
c) Qualsevol que siga la nacionalitat, ser cònjuge d'espanyol o de nacional d'altres països membres de la Unió Europea, sempre que no s'estiga separat de dret. Així mateix, amb les mateixes condicions, hi poden participar els ascendents directes i els del cònjuge que visquen al seu càrrec, els descendents menors de 21 anys o majors d'aquesta edat dependents.  
d) Estar inclòs en l'àmbit d'aplicació dels tractats internacionals signats per la Unió Europea i ratificats per Espanya en què siga aplicable la lliure circulació de treballadors.  
  
e) Ser estranger que, no estant inclòs en els paràgrafs anteriors, tinga residència legal a Espanya.  
2.1.2 Tenir la condició necessària per a poder ser contractada la prestació del seu treball, d'acord amb l'article 7 de l'Estatut dels Treballadors.  
2.1.3 Tenir complerts 16 anys o una edat que no passe de l'edat màxima de jubilació.  
2.1.4 Tenir el títol de graduat en educació secundària obligatòria o equivalent o complir les condicions per a obtenir-lo abans de la finalització del termini de presentació de sol·licituds de participació, i tenir el certificat que ho acredite.  
Les persones aspirants amb titulacions obtingudes a l'estranger han de posseir la credencial d'homologació corresponent o, si escau, el certificat d'equivalència.  
2.1.5 Tenir el permís de conducció de categoria B.  
2.1.6 Tenir la capacitat física i psíquica necessària per a complir les funcions corresponents al lloc de treball de la convocatòria.  
2.1.7 Habilitació: No haver estat separat mitjançant expedient disciplinari del servei de cap administració pública o dels òrgans constitucionals o estatuaris de les comunitats autònomes, ni estar en situació d'inhabilitació absoluta o especial per resolució judicial per a ocupacions o càrrecs públics o per a complir funcions similars a les que es compliren, en el cas del personal laboral, i de les quals s'haja estat separat o inhabilitat. En el cas de ser nacional d'un altre país, no estar inhabilitat o en situació equivalent ni haver estat sotmès a sanció disciplinària o equivalent que impedisca al país propi l'accés a l'ocupació pública en els mateixos termes.  
2.1.8 Posseir el certificat acreditatiu de coneixements de valencià del nivell A2 expedit per la Junta Qualificadora de Coneixements de Valencià (JQCV) de la Generalitat Valenciana o pel Servei de Política Lingüística de la Universitat de València, o tenir els certificats, els títols o els diplomes convalidats, segons estableix l'ACGUV 66/2018, pel qual s'estableixen els certificats de coneixement de valencià que expedeix el Servei de Política Lingüística de la Universitat de València i les equivalències d'altres títols, diplomes i certificats, o el compromís d'adquirir aquest coneixement en el termini d'un any, comptador des del dia de la formalització del contracte de treball (o en el temps que permeta la programació del Servei de Política Lingüística).  
L'acord (ACGUV 66/2018) es pot consultar en aquest enllaç:  
https://go.uv.es/TEr0r99.  
2.2 En el moment de presentar la sol·licitud de participació només s'exigeix una declaració expressa i formal de complir els requisits establerts en els subapartats 2.1.1 a 2.1.8, els quals s'hauran d'acreditar posteriorment en cas d'aprovar el concurs oposició.  
  
  
Tercera. Presentació de sol·licituds de participació  
3.1 Les persones interessades han de presentar la sol·licitud de participació exclusivament a través del formulari electrònic de la instància general que està disponible en l'entorn de tramitació electrònica de la Universitat de València (ENTREU), en l'adreça següent:  
  
https://webges.uv.es/uvEntreuWeb/menu.jsp'idtramite=EXPSOLP2U  
Tots els tràmits de presentació de sol·licituds de participació i aportació de documents s'han de fer en aquest entorn.  
L'enllaç a la sol·licitud de participació estarà operatiu a partir de l'endemà del dia en què es publique la convocatòria en el BOE, en la pàgina web del Servei de Recursos Humans PAS, «Proves selectives», «Torn lliure» (https://go.uv.es/A80tRyO), en l'apartat corresponent a les places de la convocatòria.  
En la mateixa adreça la Universitat facilita una guia amb les instruccions per a emplenar el formulari de la instància general i adjuntar la documentació que ha de presentar el sol·licitant.  
3.2 Per a qualsevol incidència o dubte de caràcter tècnic per a emplenar la sol·licitud de participació es pot contactar amb la Universitat de València:  
- Si és una incidència tècnica relacionada amb la tramitació electrònica de la sol·licitud, es pot sol·licitar l'ajuda tècnica en l'adreça electrònica institucional pbqckd@iu.mi.  
- Si és un dubte sobre les bases de la convocatòria, s'ha d'enviar al Servei de Recursos Humans (PAS), Secció de Convocatòries i Concursos, a l'adreça electrònica aixoqrntewgbg@cf.nx.  
3.3 El termini de presentació de sol·licituds de participació és de vint dies hàbils, comptadors a partir de l'endemà del dia en què es publique la convocatòria en el Boletín Oficial del Estado (BOE). La publicació de la convocatòria en el Diari Oficial de la Generalitat Valenciana (DOGV) té només caràcter informatiu.  
3.4 Al formulari electrònic de la instància general a què es refereix la base 3.1 cal adjuntar els documents següents:  
  
3.4.1 Una còpia del document nacional d'identitat. Els qui no tinguen la nacionalitat espanyola, però sí el dret a participar en aquesta prova, han d'adjuntar una còpia del document que acredite la seua nacionalitat.  
3.4.2 El model de sol·licitud de participació específica a què es refereix la base 3.1.  
3.4.3 El resguard del justificant de l'ingrés de la taxa pels drets d'examen i/o el justificant pel qual s'haja acollit a l'exempció o bonificació de taxes (apartat 3.8).  
3.4.4 Les persones aspirants que sol·liciten mesures d'adaptació han d'adjuntar, a més del certificat de discapacitat, el dictamen tècnic facultatiu corresponent, d'acord amb la base 3.9  
  
3.5 La taxa pels drets d'examen és de 9 euros, que s'ingressaran en el compte corrent número ES97.4455.4905.55.4950157225 del Banco de Santander, en concepte de: Drets d'examen Universitat de València.  
  
A aquest import ja s'ha aplicat la bonificació del 10 % per presentació telemàtica de la sol·licitud de participació segons el que estableix l'article 18.1-6 de la Llei 20/2017, de taxes de la Generalitat Valenciana.  
  
3.6 No justificar l'abonament de la taxa pels drets d'examen o del fet d'estar-ne exempt dins del termini de presentació de sol·licituds de participació es considerarà un incompliment no esmenable i determinarà l'exclusió de la persona aspirant de la prova.  
3.7 En cap cas, ni la presentació del justificant ni el pagament de la taxa dels drets d'examen substitueixen el tràmit de la presentació de la sol·licitud de participació dins del termini i en la forma escaients.  
3.8 D'acord amb el que disposa el text refós de la Llei de taxes de la Generalitat Valenciana, al pagament dels drets d'examen s'aplicaran les exempcions o bonificacions següents:  
3.8.1 Estan exemptes del pagament dels drets d'examen:  
8.4.4.5 Les persones amb una discapacitat igual o superior al 33 %. Aquestes persones han d'adjuntar a la instància general els certificats corresponents que acrediten la condició de discapacitat (certificat de la Conselleria de Benestar Social o òrgan competent).  
3.3.7.1.Els membres de famílies nombroses i de famílies monoparentals de categoria especial. Aquestes persones han d'adjuntar a la instància general la documentació oficial en vigor que acredite aquesta condició.  
2.0.4.9 Les víctimes d'actes de violència contra la dona que acrediten aquesta condició mitjançant qualsevol dels mitjans de prova que preveuen els articles 9.1 i 9.2 de la Llei 7/2012, de 23 de novembre, de la Generalitat, integral contra la violència contra la dona en l'àmbit de la Comunitat Valenciana.  
6.5.4.0 Les persones que estiguen en situació d'exclusió social. Aquestes persones han d'adjuntar a la instància general la documentació oficial en vigor que acredite tal condició, expedit per l'òrgan competent en matèria de benestar social de l'ajuntament d'on es residisca.  
  
3.8.2 Tenen una bonificació del 50 % en el pagament dels drets d'examen:  
5.0.4.0 Els membres de famílies nombroses i famílies monoparentals de categoria general, que han d'adjuntar a la instància general la documentació oficial en vigor que acredite tal condició.  
3.9 Les persones aspirants amb discapacitat que desitgen sol·licitar mesures d'adaptació han d'indicar-ho expressament en l'apartat corresponent de la sol·licitud de participació. Així mateix, han d'assenyalar també la mesura o mesures d'adaptació que requerisquen.  
En l'annex IV figura la llista de mesures d'adaptació possibles. Perquè es prenga la mesura d'adaptació corresponent cal adjuntar a la sol·licitud de participació els certificats del grau de discapacitat i del dictamen tècnic facultatiu expedit per l'òrgan competent.  
  
Si no s'adjunta aquest últim document, no serà possible fer l'adaptació que se sol·licite.  
3.10 Els errors materials que es puguen advertir en la sol·licitud de participació es podran corregir en qualsevol moment, d'ofici o a instàncies de la persona interessada.  
  
Quarta. Admissió de les persones aspirants  
4.1 Una vegada finalitzat el termini de presentació de sol·licituds de participació i després de la comprovació del compliment de tots els requisits assenyalats en la convocatòria, així com el pagament dels drets d'examen i/o la justificació de l'exempció de l'abonament d'aquests, la rectora o el rector dictarà una resolució que es publicarà en el Diari Oficial de la Generalitat Valenciana (DOGV) i contindrà la llista provisional de persones admeses i excloses a la realització de la prova.  
  
4.2 L'endemà del dia en què es publique la llista provisional de persones admeses i excloses començarà un termini de deu dies hàbils per a presentar al·legacions o corregir els defectes que hagen motivat l'exclusió, d'acord amb el que estableix l'article 68 de la Llei 39/2015, d'1 d'octubre, del procediment administratiu comú de les administracions públiques.  
Les al·legacions o la correcció dels defectes que hagen motivat l'exclusió s'han de presentar en l'entorn de tramitació electrònica de la Universitat de València (ENTREU), en l'adreça següent:  
  
https://webges.uv.es/uvEntreuWeb/menu.jsp'idtramite=EXPSOLP2U.  
En qualsevol cas, per evitar equivocacions i possibilitar la correcció de possibles errors dins del termini i en la forma oportuna, les persones aspirants han de comprovar, no sols que no figuren en la llista d'exclosos, sinó, a més, que el seu nom, cognoms, DNI, NIE o passaport consten correctament en la llista d'admesos.  
  
Les persones aspirants que no corregisquen els defectes detectats o les omissions dins del termini assenyalat seran definitivament excloses de la participació en aquesta prova.  
4.3 Una vegada finalitzat el termini per a presentar reclamacions i al·legacions i corregits els defectes, es dictarà una nova resolució amb la llista definitiva d'admesos i exclosos i la data, el lloc i l'hora de la realització de l'exercici. Aquesta resolució es publicarà en el Diari Oficial de la Generalitat Valenciana (DOGV).  
4.4 Són causes d'exclusió, a més de les que s'indiquen en altres apartats:  
- No haver presentat degudament la sol·licitud de participació telemàtica.  
- No haver adjuntat la còpia del DNI, del NIE o del passaport o que aquesta siga il·legible.  
- No haver adjuntat, si escau, el justificant del pagament dels drets d'examen.  
4.5 No es retornaran els diners dels drets d'examen en els supòsits d'exclusió per causa imputable a las persones aspirants.  
  
Quinta. Desenvolupament de la prova selectiva  
5.1 L'exercici es realitzarà en les dependències de la Universitat de València, al lloc, en la data i a l'hora que establisca la resolució del Rectorat per la qual s'aprove la llista definitiva d'admesos i exclosos de la prova.  
  
5.2 Les persones aspirants han d'acreditar la seua identitat exclusivament amb el DNI, el NIE, el passaport o el permís de conduir.  
  
Incomplir aquest requisit determinarà l'exclusió de la realització de la prova.  
Les còpies o fotocòpies d'aquests documents no són vàlides en cap cas.  
5.3 Les persones aspirants seran convocades en crida única i seran exclosos els qui no compareguen. Si una persona aspirant arriba al lloc de realització de la prova quan s'hagen iniciat o si no s'hi presenta, encara que siga per causa justificada, perdrà el seu dret.  
Els membres de l'òrgan tècnic de selecció i el personal col·laborador no permetran l'accés a les sales en què es realitze l'exercici a les persones aspirants que no complisquen els requisits anteriors.  
  
5.4 Si en qualsevol moment del procés selectiu arriba a coneixement de l'òrgan tècnic de selecció que alguna persona aspirant no compleix la totalitat dels requisits de la convocatòria, es requerirà a la persona interessada, amb l'audiència prèvia escaient, que acredite els requisits de què es tracte. Si no els acredita en el termini dels deu dies hàbils següents a la notificació del requeriment, l'òrgan tècnic de selecció proposarà excloure'l de la prova i indicarà les inexactituds o falsedats formulades per la persona aspirant a l'òrgan convocant, el qual, després de les verificacions oportunes, dictarà una resolució motivada d'exclusió de la persona aspirant de la prova selectiva.  
  
5.5 La Universitat implementarà totes les mesures necessàries per a facilitar la realització de la prova selectiva a les aspirants embarassades o que estiguen en situació de part imminent o recent. Si per causa de força major, degudament justificada, no es pot completar el procés selectiu per causa d'un embaràs de risc o de part, la situació de l'aspirant quedarà condicionada a la finalització d'aquest i a la superació de les fases que hagen quedat ajornades, i no es podran demorar aquestes de manera que es menyscabe el dret de la resta de les persones aspirants a una resolució del procés ajustada a temps raonables, la qual cosa haurà de ser valorada per l'òrgan tècnic de selecció. En tot cas, la realització de la prova tindrà lloc abans de la publicació de la llista de persones aspirants que hagen superat el procés selectiu. Idèntica previsió resulta d'aplicació a les víctimes de violència de gènere quan acrediten degudament que no poden assistir per motius de seguretat.  
  
Sisena. Informació i actuacions de l'òrgan tècnic de selecció  
6.1 Tota la informació que siga necessari comunicar a les persones aspirants, la llista dels qui hagen aprovat l'exercici, la valoració dels mèrits i qualsevol altre anunci que l'òrgan tècnic de selecció considere pertinent, es publicaran en el tauler oficial d'anuncis electrònics de la UVEG (https://webges.uv.es/uvTaeWeb/), en l'apartat de personal d'administració i serveis, i amb caràcter merament informatiu en la pàgina web del Servei de Recursos Humans (PAS), l'adreça de la qual és: https://www.uv.es/pas.  
6.2 Una vegada finalitzades ambdues fases del procés selectiu de concurs oposició s'elaborarà la llista de persones aprovades que hagen superat la fase d'oposició, a la puntuació dels quals se sumarà la puntuació que hagen obtingut en la fase de concurs.  
Amb el resultat de les qualificacions obtingudes, l'òrgan tècnic de selecció exposarà la relació definitiva de persones aprovades per ordre de puntuació i elaborarà una llista amb el nom de totes les persones que hagen superat el procés selectiu per ordre de puntuació, que s'interromprà quan el nombre de persones aprovades coincidisca amb el nombre de llocs de la convocatòria.  
6.3 Si en l'elaboració de la llista citada hi ha un empat en la puntuació de les persones aprovades, l'ordre s'establirà d'acord amb el que disposa l'article 16.5 del Reglament de selecció del personal d'administració i serveis de la Universitat de València (ACGUV 11/2021).  
  
  
Setena. Coneixements de valencià  
7.1 Les persones que superen la prova selectiva han d'acreditar el coneixement de nivell A2 de valencià amb certificats, diplomes o títols expedits per la Junta Qualificadora de Coneixements del Valencià o pel Servei de Política Lingüística de la Universitat de València, o bé el certificat d'homologació expedit per aquest Servei.  
  
7.2 Les persones que no complisquen aquest requisit es comprometran a seguir els cursos de formació i perfeccionament oportuns que s'organitzen per a aquest efecte, per adquirir en el termini d'un any, comptador des del dia de la formalització del contracte, o en el temps que permeta la programació del Servei de Política Lingüística de la Universitat de València, el nivell A2 de coneixements de valencià.  
  
Vuitena. Llista d'aprovats i presentació de documents  
  
8.1 Una vegada finalitzat el procés selectiu es publicarà en el Diari Oficial de la Generalitat Valenciana (DOGV), per resolució del Rectorat, la llista de les persones aprovades, per ordre de puntuació.  
  
8.2 En el termini de vint dies hàbils, comptadors des de l'endemà del dia en què es publique en el Diari Oficial de la Generalitat Valenciana (DOGV) la llista de les persones seleccionades, aquestes hauran de presentar al Servei de Recursos Humans (PAS) de la Universitat la documentació següent:  
8.2.1 Certificat de naixement expedit pel registre civil corresponent o fotocòpia del DNI o NIE.  
8.2.2 Fotocòpia compulsada amb l'original dels títols acadèmics exigits en aquesta convocatòria.  
8.2.3 Fotocòpia compulsada del permís de conducció de categoria B.  
8.2.4 Declaració de no haver estat separat per expedient disciplinari de cap administració o càrrec públic, així com de no estar inhabilitat penalment per a l'exercici de les funcions públiques. Si alguna persona seleccionada fora nacional d'un altre país comunitari, haurà de presentar una declaració de no estar sotmesa a cap sanció disciplinària o condemna penal que li impedisca l'accés a la funció pública al seu país.  
8.2.5 Certificat mèdic acreditatiu de tenir la capacitat física i psíquica necessària per a complir les funcions del lloc de treball que s'ofereix. A aquest efecte, els reconeixements es realitzaran en els serveis mèdics concertats per la Universitat de València.  
8.2.6 Les persones seleccionades que tinguen alguna discapacitat hauran d'aportar un certificat de l'òrgan competent de la comunitat autònoma sobre la capacitat per a realitzar les tasques que corresponguen als llocs de treball de la convocatòria.  
8.2.7 Les persones seleccionades que hagen tingut l'exempció o la bonificació de les taxes hauran de presentar la fotocòpia acarada amb l'original de la documentació que justifique el motiu d'aquesta.  
8.3 No presentar la documentació en el termini indicat (excepte en els casos de força major) i la falsedat en els documents presentats comportarà la invalidesa de les actuacions de les persones aspirants de què es tracte i la nul·litat subsegüent dels actes de l'òrgan tècnic de selecció referents a ell, sense perjudici de les responsabilitats en què la persona aspirant haja pogut incórrer.  
8.4 No obstant això, l'òrgan convocant podrà sol·licitar que es torne a exigir una nova acreditació dels requisits quan ho considere convenient pel temps transcorregut des de la seua obtenció o perquè guarden relació directa amb les funcions o tasques del lloc que s'haja d'ocupar.  
  
8.5 El personal de nou ingrés haurà de superar un període de prova d'un mes, durant el qual la unitat administrativa corresponent avaluarà el correcte acompliment en el lloc de treball.  
Queden exempts del període de prova els treballadors i les treballadores que hagen complert ja abans les mateixes funcions en qualsevol modalitat de contractació.  
  
Novena. Òrgan tècnic de selecció  
9.1 D'acord amb l'article 14 de la Constitució Espanyola, l'òrgan tècnic de selecció vetlarà pel compliment del principi d'igualtat d'oportunitats entre ambdós sexes.  
La composició de l'òrgan tècnic de selecció de la prova s'ajustarà al que disposa la secció cinquena del Reglament de selecció del personal d'administració i serveis de la Universitat de València, aprovat per l'acord del Consell de Govern de la Universitat, de 2 de febrer de 2021 (ACGUV 11/2021), que es pot consultar en aquest enllaç: https://go.uv.es/TDf09zq.  
La relació nominal dels seus membres es farà pública en la mateixa resolució en què es publique la llista definitiva d'admesos i exclosos.  
  
9.2 La composició de l'òrgan tècnic de selecció haurà d'ajustar-se al principi d'imparcialitat i professionalitat dels seus membres i tendirà a la paritat entre homes i dones, en compliment del que estableix l'article 53 de la Llei orgànica 3/2007, de 22 de març, per a la igualtat efectiva entre homes i dones, l'article 60.1 del Reial decret legislatiu 5/2015, de 30 d'octubre, pel qual s'aprova el text refós de la llei de l'Estatut Bàsic de l'Empleat Públic i la Llei 10/2010, d'ordenació i gestió de la funció pública valenciana.  
  
9.3 Quan ho consideren necessari els tribunals podran nomenar assessors i assessores pels seus coneixements tècnics, que tindran veu però no vot.  
9.4 Les persones que componen l'òrgan tècnic de selecció, així com el personal col·laborador, especialista i ajudant, hauran d'abstenir-se d'intervenir en les activitats del tribunal quan estiguen en alguna de les circumstàncies previstes en els articles 23 i 24 de la Llei 40/2015, d'1 d'octubre, del règim jurídic del sector públic, o quan hagen fet tasques de preparació de persones opositores a proves selectives per al mateix cos o escala en els cinc anys anteriors a la publicació d'aquesta convocatòria.  
La presidència podrà sol·licitar a les persones que formen part de l'òrgan tècnic de selecció una declaració expressa de no estar en cap de les circumstàncies previstes en els articles esmentats.  
9.5 Amb la convocatòria prèvia de la presidència es constituirà l'òrgan tècnic de selecció, que exigeix la presència de totes les persones que ho componen. Les persones titulars que no concórreguen a l'acte de constitució seran cessats i substituïts pels seus suplents.  
L'òrgan tècnic de selecció resoldrà tots els dubtes que puguen sorgir sobre l'aplicació d'aquestes normes, així com el que s'haja de fer en els casos no previstos.  
El procediment d'actuació de l'òrgan tècnic de selecció s'ajustarà en tot moment al que disposa la Llei 40/2015, d'1 d'octubre, del règim jurídic del sector públic.  
9.6 L'òrgan tècnic de selecció adoptarà les mesures necessàries perquè les persones aspirants amb discapacitat tinguen les mateixes condicions per a la realització dels exercicis que la resta de persones participants. Així doncs, es faran les adaptacions possibles de temps i mitjans per a qui les sol·licite, d'acord amb la base 3.9.  
  
9.7 Per a les comunicacions i la resta d'incidències que puguen sorgir, l'òrgan tècnic de selecció té la seu al Rectorat de la Universitat de València (avinguda de Blasco Ibáñez, 13).  
9.8 Les persones que formen part de l'òrgan tècnic de selecció que actue en aquesta prova tindran la categoria que determine la legislació vigent per a aquests casos.  
9.9 L'òrgan tècnic de selecció no podrà aprovar ni declarar en cap cas que haja superat la prova selectiva un nombre de persones major que el dels llocs de la convocatòria. Les propostes que contravinguen el que s'ha establert seran nul·les de ple dret.  
9.10 La presidència de l'òrgan tècnic de selecció adoptarà les mesures oportunes per a garantir que els exercicis de la fase d'oposició siguen corregits sense tenir coneixement de la identitat de les persones aspirants en els exercicis en què siga procedent.  
  
Desena. Informació sobre les dades personals  
10.1 La Universitat de València Estudi General és l'entitat responsable de les dades personals que donen les persones aspirants en el procés selectiu. Es tractarà la informació que donen les persones aspirants exclusivament per a les finalitats de la convocatòria, així com, si escau, per a la posterior gestió del personal, de conformitat amb el que disposa la Llei orgànica 6/2001, de 21 de desembre, d'universitats. Part de les dades personals que es donen seran publicades en el Boletín Oficial del Estado (BOE) i/o en el Diari Oficial de la Generalitat Valenciana (DOGV). Així mateix, aquestes dades es publicaran en el tauler oficial de la Universitat de València i se cediran als membres del tribunal per a la resolució de les possibles reclamacions que plantegen les persones aspirants.  
10.2 Les dades de les persones aspirants es conservaran indefinidament per al compliment de les finalitats assenyalades, d'acord amb el que disposa la Llei 3/2005, de 15 de juny, d'arxius de la Generalitat Valenciana.  
10.3 Les persones aspirants tenen dret a l'accés a les seues dades, a la seua rectificació o supressió, a la limitació del seu tractament i a oposar-se al seu tractament, i el dret a la seua portabilitat. Poden sol·licitar exercir aquests drets enviant un escrit acompanyat de la còpia d'un document d'identitat i, si escau, de la documentació acreditativa de la sol·licitud, al delegat de Protecció de Dades de la Universitat de València.   
10.4 La Universitat de València té habilitada l'adreça gmbr@vn.qz per a qualsevol informació, suggeriment, petició d'exercir drets i resolució amistosa de controvèrsies en matèria de protecció de dades de caràcter personal, sense perjudici del dret a presentar una reclamació davant de l'autoritat de control competent.  
Les normes de protecció de la privacitat de la Universitat de València es poden consultar en l'adreça: http://links.uv.es/qBf2qd6.  
  
Onzena. Recursos  
Contra aquesta resolució, que exhaureix la via administrativa, es pot interposar, d'acord amb l'article 123 de la Llei 39/2015, un recurs de reposició en el termini d'un mes, comptador des de l'endemà del dia de la seua publicació, davant del mateix òrgan que dicte la resolució, o bé directament un recurs contenciós administratiu en el termini de dos mesos, comptadors des de l'endemà del dia de la seua publicació, davant dels òrgans de la jurisdicció contenciosa administrativa de la Comunitat Valenciana.  
Contra els actes de l'òrgan tècnic de selecció es podrà interposar un recurs d'alçada, com està previst en la Llei 39/2015, d'1 d'octubre, del procediment administratiu comú de les administracions públiques.  
Els recursos contenciosos administratius que s'interposen contra aquesta resolució s'anunciaran en el Diari Oficial de la Generalitat Valenciana (DOGV), perquè les persones interessades en prenguen coneixement i als efectes oportuns.  
  
València, 18 de maig de 2021.- La rectora, p.d. (DOGV 18.01.2021), el gerent: Juan Vicente Climent Espí.  
  
  
  
ANNEX I  
Sistema selectiu  
  
El procediment de selecció té dues fases: oposició i concurs.  
  
1. Fase d'oposició  
Consta d'un únic exercici que es valorarà sobre 60 punts. Per aprovar-lo cal obtenir-ne un mínim de 30.  
L'exercici és de tipus test. (duració 1h - 1,5h, segons determine l'òrgan tècnic de selecció). De 100 preguntes de quatre respostes alternatives, de les quals només una és la correcta i versa sobre les matèries del temari que figura en l'annex II.  
Els errors penalitzen d'acord amb la fórmula següent:  
N = Nota resultant  
A = Nombre d'encerts  
E = Nombre d'errors  
d = Nombre d'opcions per a cada pregunta  
  
La puntuació s'atorgarà amb tres decimals.  
En cas que s'anul·le alguna pregunta per l'estimació d'alguna impugnació, l'exercici es continuarà valorant sobre 60 punts i s'ajustarà proporcionalment el valor de les preguntes vàlides.  
  
2. Fase de concurs  
Només passaran a la fase de concurs les persones aspirants que hagen aprovat la fase d'oposició. Els mèrits s'han de tenir en la data de finalització del termini de presentació de les sol·licituds de participació.  
  
La fase de concurs té un valor de 40 punts, d'acord amb el barem següent:  
  
a) Experiència professional.  
Es valorarà el temps que s'haja treballat en universitats públiques i altres administracions públiques, d'acord amb l'escala següent:  
Fins a un màxim de 32 punts:  
- 0,30 punts per mes treballat en la mateixa escala o categoria professional en la Universitat de València.  
- 0,05 punts per mes treballat en escales o categories professionals equivalents en altres universitats o administracions públiques.  
b) Titulació acadèmica: fins a tres punts.  
Es puntuarà el nivell màxim d'estudis:  
Màster, grau, llicenciatura 3 punts  
Diplomatura 2 punts  
Grau superior de FP 1 punt  
Batxillerat o grau mitjà de FP 0,5 punts.  
c) Valencià, fins a 3 punts:  
Nivell C2 3 punts   
Nivell C1 2,62 punts   
Nivell B2 1,87 punts   
Nivell B1 1,12 punts  
d) Idiomes comunitaris, fins a 2 punts.   
Anglés, francès, alemany, italià:  
Nivell C2 4 punts   
Nivell C1 3,50 punts   
Nivell B2 2,50 punts   
Nivell B1 1,50 punts   
Nivell A2 0,50 punts   
Nivell A1 0,20 punts   
  
A continuació s'elaborarà la llista de les persones aprovades en el concurs oposició, tal com estableix la base 6.2 de la convocatòria.  
  
  
  
ANNEX II  
  
1. La Constitució Espanyola de 1978 (excepte el títol VIII).  
2. Llei orgànica 6/2001, de 21 de desembre, d'universitats, modificada per la llei 4/2007, de 12 d'abril.  
3. Els Estatuts de la Universitat de València (excepte els títols V,VI i VII).  
4. El personal d'administració i serveis de la Universitat de València. Llei 4/2021, de 16 abril, de la funció pública valenciana. Títol V. Naixement i extinció de la relació de servei. Títol VI. Drets, deures i incompatibilitats dels empleats públics (excepte el capítol III i la secció segona del capítol IV). Títol IX. Situacions administratives(1).  
  
5. Llei 31/1995, de 8 de novembre, de prevenció de riscos laborals (excepte els capítols VI i VII).  
6. Llei orgànica 3/2007, de 22 de març, per a la igualtat efectiva entre homes i dones.  
7. Reial decret legislatiu 6/2015, de 30 d'octubre, pel qual s'aprova el text refós de la Llei sobre trànsit, circulació de vehicles de motor i seguretat viària (I). Títols preliminar, II i III.  
8. Reial decret legislatiu 6/2015, de 30 d'octubre, pel qual s'aprova el text refós de la Llei sobre trànsit, circulació de vehicles de motor i seguretat viària (II). Títol IV. Autoritzacions administratives.  
  
9. Reial decret legislatiu 6/2015, de 30 d'octubre, pel qual s'aprova el text refós de la Llei sobre trànsit, circulació de vehicles de motor i seguretat viària (III). Títol V. (Règim sancionador).  
10. Reial decret 1428/2003, de 21 de novembre, pel qual s'aprova el Reglament general de circulació per a l'aplicació i desenvolupament del text articulat de la Llei sobre Trànsit, Circulació de Vehicles de Motor i Seguretat Viària (I). Títol preliminar i Títol I. (Normes generals de comportament del conductor).  
11. Reial decret 1428/2003, de 21 de novembre, pel qual s'aprova el Reglament general de circulació per a l'aplicació i desenvolupament del text articulat de la Llei sobre Trànsit, Circulació de Vehicles de Motor i Seguretat Viària (II). Títol II. De la circulació de vehicles. Títol III. Altres normes de circulació.  
12. Reial decret 1428/2003, de 21 de novembre, pel qual s'aprova el Reglament general de circulació per a l'aplicació i desenvolupament del text articulat de la Llei sobre Trànsit, Circulació de Vehicles de Motor i Seguretat Viària (III). Títol IV. De la senyalització.  
13. Reial decret 1428/2003, de 21 de novembre, pel qual s'aprova el Reglament general de circulació per a l'aplicació i desenvolupament del text articulat de la Llei sobre Trànsit, Circulació de Vehicles de Motor i Seguretat Viària (IV). Annex I. Senyals i ordres dels agents de circulació. Panells de missatge variable. Senyals d'abalisament. Semàfors. Senyals verticals de circulació. Senyalització horitzontal i marques viàries.  
14. Ubicació geogràfica dels edificis i/o instal·lacions de la Universitat de València.  
15. Ubicació geogràfica de les seus dels òrgans, els centres, els departaments i els instituts de la Universitat de València.  
  
Nota. La normativa legal que empara el contingut d'aquests temes serà la que estiga en vigor en el moment de la publicació de la convocatòria en el Boletín Oficial del Estado (BOE).  
(1) En tot cas, les preguntes relatives al tema 4 es faran d'acord amb el que disposa la llei 4/2021, de 16 d'abril, de la funció pública valenciana.  
  
  
  
ANNEX III  
Òrgan tècnic de selecció  
  
L'òrgan tècnic de selecció del concurs estarà compost per cinc membres, amb veu i vot, que nomenarà la rectora.  
  
a) La presidència i el secretari i els seus suplents seran designats per la rectora o el rector entre el personal funcionari de la comunitat universitària.  
b) Un/a vocal i la seua suplència, seran designats per la rectora o el rector preferentment entre el personal funcionari de la mateixa escala o escales superiors o entre el personal laboral de categoria o categories superiors a la de les places de la convocatòria.  
c) Un/a vocal i la seua suplència, seran elegits per sorteig preferentment entre el personal funcionari de la mateixa escala o escales superiors o entre el personal laboral de categoria o categories superiors a la de les places de la convocatòria.  
d) Un/a vocal i la seua suplència, seran designats per la rectora o el rector entre el personal d'altres administracions públiques de cossos funcionarials del mateix grup o superiors o entre personal laboral de categories iguals o superiors, i funcions anàlogues, als de les places de la convocatòria.  
  
  
  
ANNEX IV  
Mesures d'adaptació  
  
Les mesures d'adaptació que poden sol·licitar els discapacitats són les següents:  
1. Prolongació del temps de durada de l'exercici.  
2. Augment de la grandària dels caràcters del text de l'examen per dificultat de visió.  
3. Altres. En cas que l'adaptació que es requerisca no siga cap de les anteriors, s'ha d'indicar a l'espai corresponent de la sol·licitud de participació.  
En la sol·licitud de participació s'ha d'assenyalar la casella corresponent al número de la mesura o mesures d'adaptació que es requerisquen.